Document ID: 32001D0327

Komission päätös,
tehty 24 päivänä huhtikuuta 2001,
suu- ja sorkkataudille alttiiden eläinlajien siirtorajoituksista ja päätöksen 2001/263/EY kumoamisesta
(tiedoksiannettu numerolla K(2001) 1149)
(ETA:n kannalta merkityksellinen teksti)
(2001/327/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 10 artiklan,
sekä katsoo seuraavaa:
(1) Eläinten terveyteen liittyvistä ongelmista yhteisön sisäisessä nautaeläinten ja sikojen kaupassa annetussa neuvoston direktiivissä 64/432/ETY(3), sellaisena kuin se on viimeksi muutettuna direktiivillä 2000/20/EY(4), vahvistetaan nauta- ja sikaeläinten kauppaan sovellettavat eläinten terveysvaatimukset.
(2) Eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 28 päivänä tammikuuta 1991 annetussa neuvoston direktiivissä 91/68/ETY(5), sellaisena kuin se on viimeksi muutettuna komission päätöksellä 94/953/EY(6), vahvistetaan lampaiden ja vuohien kauppaan sovellettavat eläinten terveysvaatimukset.
(3) Eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, 13 päivänä heinäkuuta 1992 annetussa neuvoston direktiivissä 92/65/ETY(7), sellaisena kuin se on viimeksi muutettuna komission päätöksellä 95/176/EY(8), vahvistetaan muiden kuin direktiivissä 64/432/ETY ja 91/68/ETY tarkoitettujen sorkkaeläinten kauppaan sovellettavat eläinten terveysvaatimukset.
(4) Eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19 päivänä marraskuuta 1991 annetussa neuvoston direktiivissä 91/628/ETY(9), sellaisena kuin se on viimeksi muutettuna direktiivillä 95/29/EY(10), vahvistetaan eläinten hyvinvointia kuljetusten aikana koskevat vaatimukset yhteisössä.
(5) Pysähdyspaikkoja koskevista yhteisön vaatimuksista ja direktiivin 91/628/ETY liitteessä tarkoitetun reittisuunnitelman muuttamisesta säädetään 25 päivänä kesäkuuta 1997 annetussa neuvoston asetuksessa (EY) N:o 1255/97(11).
(6) Yhdistyneessä kuningaskunnassa, Ranskassa, Alankomaissa ja Irlannissa havaittujen suu- ja sorkkatautitapausten vuoksi komissio teki päätökset 2001/172/EY(12), 2001/208/EY(13), 2001/223/EY(14) ja 2001/234/EY(15) tietyistä suu- ja sorkkataudin vastaisista suojatoimenpiteistä kyseisissä jäsenvaltioissa.
(7) Eräiden yhteisön osien suu- ja sorkkatautitilanne saattaa vaarantaa muissa yhteisön osissa sijaitsevat karjat elävien sorkkaeläinten markkinoille saattamisen ja kaupan vuoksi.
(8) Kaikki jäsenvaltiot ovat panneet täytäntöön päätöksessä 2001/263/EY(16), sellaisena kuin se on viimeksi muutettuna päätöksellä 2001/317/EY(17), säädetyt taudille alttiiden eläinlajien siirtorajoitukset.
(9) Tautitilanteen kehityksen sekä niiden jäsenvaltioiden, joissa tautia esiintyy, tiiviissä yhteistyössä muiden jäsenvaltioiden kanssa tekemien epidemiologisten tutkimusten perusteella vaikuttaa aiheelliselta rajoittaa edelleen eläinten siirtoja pysähdyspaikkojen kautta ja jatkaa taudille alttiiden eläinten siirtorajoitusten soveltamista yhteisössä.
(10) Samalla olisi kumottava päätöksen 2001/263/EY säännökset taudille alttiiden eläinlajien siirroista.
(11) Tilannetta tarkastellaan uudelleen pysyvän eläinlääkintäkomitean kokouksessa, joka on tarkoitus pitää 25 päivänä huhtikuuta 2001, ja toimenpiteitä on mukautettava tarvittaessa.
(12) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioiden on Yhdistynyttä kuningaskuntaa lukuun ottamatta varmistettava, että suu- ja sorkkataudille alttiiden eläinlajien kuljetukset ovat kiellettyjä.
Tätä kieltoa ei sovelleta suu- ja sorkkataudille alttiiden eläinlajien kuljetuksiin lähetystilalta
- suoraan tai hyväksytyn keräyskeskuksen kautta teurastamoon välitöntä teurastusta varten, jos lähtö- ja määräpaikan toimivaltaiset viranomaiset ovat antaneet tähän luvan, tai
- hyväksytyn keräyskeskuksen kautta yhdelle määrätilalle, sellaisia nauta- ja sikaeläimiä lukuun ottamatta, jotka voidaan lähettää keräyskeskuksesta enintään kuudelle määrätilalle, jos lähtö- ja määräpaikan toimivaltaiset viranomaiset ovat antaneet tähän luvan, tai
- keräyspaikalle karjan siirtämiseksi ryhmässä siirtolaidunnukseen määrätyille laitumille, jos lähtö- ja määräpaikan toimivaltaiset viranomaiset ovat antaneet tähän luvan, tai
- toiselle tilalle, jos lähtö- ja määräpaikan toimivaltaiset viranomaiset ovat antaneet tähän luvan,
edellyttäen, että:
a) tällaiset eläimet eivät joudu kuljetuksen aikana kosketuksiin eläinten kanssa, jotka eivät ole samalta lähetystilalta,
- jollei kyseisiä eläimiä lähetetä teurastettaviksi, tai
- jolleivät ne ole peräisin direktiivin 64/432/ETY 2 artiklan p kohdassa määritellyiltä jäsenvaltioiden alueilta, joihin ei ole sovellettu direktiivin 85/511/ETY 9 artiklan mukaisia rajoituksia niiden 2 kohdan ensimmäisessä luetelmakohdassa tarkoitetun tilalla pitämisen ajan.
b) elävien eläinten kuljetukseen käytettävät ajoneuvot puhdistetaan ja desinfioidaan kunkin kuljetuksen jälkeen, ja tällaisesta desinfioinnista annetaan todisteet, ja
c) tällaisten eläinten kuljetus muihin jäsenvaltioihin sallitaan vasta 24 tuntia sen jälkeen, kun paikallinen eläinlääkintäviranomainen on antanut ennakkoilmoituksen määräjäsenvaltion eläinlääkintäalan keskus- ja paikallisviranomaisille sekä kauttakulkujäsenvaltion eläinlääkintäalan keskusviranomaisille.
2. Jäsenvaltioiden on Yhdistynyttä kuningaskuntaa lukuun ottamatta varmistettava, että lähtöpaikan toimivaltaiset viranomaiset antavat luvan suu- ja sorkkataudille alttiiden eläinlajien siirroille ainoastaan seuraavin edellytyksin:
- eläimet ovat joko olleet lähetystilalla vähintään 20 päivän ajan ennen luvan antamista tai syntymästä saakka alkuperätilalla, jossa eläimet ovat alle 20 päivän ikäisiä, eikä kyseiselle tilalle ole tuotu taudille alttiita eläinlajeja tuona aikana tai viimeisten kymmenen päivän aikana, kun on kyse sioista, tai
- eläimet on siirretty suoraan teurastamoon välitöntä teurastusta varten niin, että niitä ei ole kuljetettu hyväksytyn keräyskeskuksen kautta.
3. Sen estämättä, mitä neuvoston direktiivin 91/628/ETY 3 artiklan 1 kohdan aa kohdan toisessa luetelmakohdassa säädetään, jäsenvaltioiden on varmistettava, että eläimiä ei kuljeteta neuvoston asetuksen (EY) N:o 1255/97 mukaisesti vahvistettujen ja hyväksyttyjen pysähdyspaikkojen kautta.
2 artikla
Kumotaan komission päätös 2001/263/EY.
3 artikla
Tätä päätöstä sovelletaan 18 päivän toukokuuta 2001 keskiyöhön asti.
4 artikla
Tämä päätös on osoitettu kaikille jäsenvaltioille.
Tehty Brysselissä 24 päivänä huhtikuuta 2001.

Labels: 0
3
8
6